### Beslutninger

Forslaget blev på byrådsmødet den 28. maj 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA DD

Hvad vil vi gerne opnå? Hvorfor stilles forslaget? Børn skal ud og opleve verden – både for at lære, for at forstå vores fælles kultur og for at få minder, der rækker langt ud over klasselokalet. Udflugter til skoven, museer, bondegårde eller kulturinstitutioner er en vigtig del af opvæksten i [adresse] og understøtter både læring, trivsel og fællesskab.

Men i dag er der stor forskel på, hvor nemt det er for skoler og dagtilbud at komme ud af huset. I [adresse] kan mange steder nås til fods eller med kort transporttid, mens institutioner og skoler i oplandet ofte er afhængige af længere og dyrere transport – især med offentlig transport. Det betyder, at børn i oplandet i praksis har færre muligheder for at komme på udflugt, og at planlægning og økonomi ofte sætter en stopper for gode initiativer.

Det skal der laves om på. Derfor foreslår Danmarksdemokraterne, at der oprettes en pulje, som skoler og dagtilbud i hele kommunen kan søge til finansiering af transportudgifter til udflugter. Puljen skal især sikre, at institutioner og skoler i oplandet har lige muligheder for at deltage i byens og naturens mange tilbud.

En stærk national identitet og et fælles samfund starter med tilgængelighed til vores kultur og historie – og det skal ikke være postnummeret, der afgør, om man kan tage del i det.

Derfor foreslår Danmarksdemokraterne

1) At der oprettes en pulje, som skoler og dagtilbud i [adresse] kan søge til dækning af transportudgifter i forbindelse med udflugter

Sam Knudsen

Byrådsmedlem, Danmarksdemokraterne.